# Камал Ҡадир

Камал Ҡадир (ингл. Kamal Quadir) — Американың һәм Бангладештың сериялы эшҡыуары, менеджеры һәм рәссамы; CellBazaar (электрон сауҙа майҙансығы; 2010 йылда Telenor'ға алына; хәҙер ekhanei.com) һәм bKash Limited (мобиль банкинг) компанияларын нигеҙләүселәрҙең береһе һәм уларҙың етәксеһе. Ике компания ла ил баҙары лидерына әүерелә.
Камал «йәш фекер эйәләренең» Open World Initiatives тигән ойошмаһын нигеҙләй (Лозанна, Швейцария), ул Аспен институтының, TED’тың почетлы ағзаһы, Бөтә донъя иҡтисади форумда Глобаль йәш лидер (ингл. Young Global Leader) тигән исемгә лайыҡ була.
Камалдың художестволы эштәре Бангладеш милли музейы һәм Азатлыҡ һуғышы музейының даими коллекцияларында һаҡлана.

# Камал Ҡадир
## Биографияһы
### Юл башы

Камал Ҡадир Оберлин колледжында — бакалавр (1996), Массачусетс технология институты эргәһендәге Слоун менеджмент мәктәбендә MBA дәрәжәһен ала.
Insight Venture Partners’та стажировка үтә, Бангладешта Occidental Petroleum’да бизнесты үҫтереү бүлегенең етәксеһе була һәм Нью-Йорк штатының Сауҙа-сәнәғәт палатаһында эшләй.
GlobeKids Inc йәнһүрәт етештереү компанияһын ойоштороусыларҙың береһе һәм уның креатив директоры була.

# Камал Ҡадир
## Биографияһы
### CellBazaar

2006 йылда Камал Ҡадир Бангладешта CellBazaar электрон майҙансығын аса, был майҙансыҡ тәүҙә уның ағаһының Grameenphone компанияһына инә.
Тауарҙарҙы туранан-тура һатыу һәм һатып алыу сервистары йыйылмаһы тиҙ арала илде яулап ала һәм был өлкәнең лидерына әйләнә.
Платформаның мобиль йүнәлешле булыуы уның төп үҙенсәлеге булып тора — бөтә ғәмәлдәр SMS, WAP йәки веб аша башҡарыла.
Проект баҙарҙың глобаль уйынсылары тарафынан уңышлы тип табыла һәм премиялар менән билдәләнә.
2010 йылда CellBazaar Telenor тарафынан һатып алына, ә 2014 йылда уның капиталы эре скандинав конгломераты Schibsted составына алына, ул ребрендинг үткәрә, һәм компанияға ekhanei.com тигән исем ҡушыла.
Компания Бангладешта электрон баҙарҙы барлыҡҡа килтереүсе тип һанала.

# Камал Ҡадир
## Биографияһы
### bKash

2010 йылда бер туған Камал һәм Иҡбал Ҡадирҙар bKash Limited тигән яңы проектты башлай. Был проект Бангладеш халҡына банк хеҙмәттәре тәҡдим итә. 2011 йылда компания Бангладеш баҙарына инә.
Ул ваҡытта ил халҡының 70%-ы институциональ банкингтан файҙаланмай һәм ҡулаҡсаһыҙ аҡса күсереү, һаҡлыҡҡа аҡса һалыу, үтескә аҡса алыу кеүек иң ябай хеҙмәттәрҙән дә мәхрүм була. Шул уҡ ваҡытта бер туған Ҡадирҙарҙың йүнселлеге һөҙөмтәһендә (ҡара: Grameenphone, CellBazaar), ил халҡының 68%-ынан күбе кеҫә телефонлы була һәм уларҙы төрлө маҡсатта, шул иҫәптән бизнес-операцияларҙа ла файҙалана, мәҫәлән, мобиль сауҙа алып бара. bKash мобиль ҡоролмалар ярҙамында банк хеҙмәттәренән файҙаланыу мөмкинлеген аса.
Шулай итеп, bKash Бангладешта мобиль түләүҙәр тармағы лидерына әйләнә һәм Кенияның M-PESA компанияһынан ғына ҡалыша.

# Камал Ҡадир
## Наградалары һәм премиялары

2008 йылда Камал Ҡадир мобиль технологияларҙы социль һәм иҡтисади үҫеш өсөн иң яҡшы файҙаланыған өсөн премияға лайыҡ була. Шул уҡ йылды Asia Telecom’дың Йыл инновацияһы премияһы менән билдәләнә. Шулай уҡ Manthan Award Best E-Content for Development премияһын да яулай.
2009 йылда Бөтә донъя иҡтисади форумында Глобаль йәш лидер (ингл. Young Global Leader тип табыла.
2015 йылда Шваб фонды Камал Ҡадирҙы ул ойошторған bKash Limited өсөн йылдың социаль эшҡыуары тип атай.

# Камал Ҡадир
## Шәхси тормошо

Камал Иҡбалдың ағаһы Ҡадир Иҡбал да сериялы эшҡыуар булып тора, эшмәкәрлеген ҡустыһынан алдараҡ башлап, уға ҙур булышлыҡ күрһәтә.